Beheer jou drome | Die Pienk Zuit
Beheer jou drome
Ek kan nie meer tel hoeveel keer ek geworstel het met 'n probleem en ek die antwoord later in 'n droom gesien het nie. Die mees onlangse voorbeeld was verlede week toe ons terug kom van vakansie af en my motor, wat in die garage gestaan het vir 'n week, nie wil vat nie. Nadat ek die battery amper pap gedraai het, bietjie onder die enjinkap gewerskaf het en maar oorgegee het en begin planne maak het vir hoe ek die motor tot by 'n werktuigkundige gaan moet sleep, word ek skielik die volgende oggend wakker met die antwoord in my kop : ek het die mobiliseerder aangesit en vergeet daarvan (dit behels 'n weggesteekte skakelaar wat mens nooit sal kry as jy nie daarvan weet nie, en maklik van vergeet as jy lanklaas met die motor gery het). Natuurlik het ek dom gevoel omdat ek dit vergeet het, maar hoekom het ek die antwoord gedroom, en nie vroeër daaraan gedink nie?
idiwidi (kan iemand tog asb net uitfigure wat haar naam beteken!?) skryf oor 'n droom wat sy gehad het. Dit het my laat dink aan teorië wat ek op universiteit gehad het oor hoe om jou drome te beheer na aanleiding van een of ander studie waarvan ek gehoor het. MY soektog na die studie lei my toe na Dream Views, 'n webblad wat jou alles vertel van hoe om helder drome te hê, en jou leer om jou drome te beheer. Ek dink ek gaan hulle tutoriale volg en kyk of ek nie 'n antwoord kan droom vir die misdaadprobleem nie, of ten minste net wat fout is met ons krieketspan.
12 Responses to "Beheer jou drome"
April 16, 2007 at 22:40
Ek sal nie wil sien wat gebeur wanneer jy onder die enjinkap van 'n kar begin grawe nie. Die volgende dag styg hy seker op en begin in 'n wentelbaan om die aarde reis terwyl hy seine na 'n kantoortjie in Tegnopark stuur.
April 17, 2007 at 4:48
Zuit, dit klink asof jy ook 'n potensiële oneironaut (droommatroos) is. Dit is mense wat doelbewus probeer om die staat van 'lucid dreaming' te verkry. Dít is weer wanneer jy 'wakker' word in jou droom sonder om die droom te beëindig. Soms kry 'n mens ook reg om dan die plot van jou droom te stuur in welke rigting jy ook wil. Daar is al baie studies hieroor gedoen.
Ek het 'n vriend wat in sy studentedae in Florida 'n ingewikkelde kontrepsie gebou het wat veronderstel was om die staat van 'lucidity' te induseer. Ongelukkig was dit moeilik om in die eerste plek aan die slaap te raak met 'n dertig kilogram blik op jou kop.
"Vir dié wat Hy liefhet, gee die Here dit in hulle slaap." Psalm 127:2
April 17, 2007 at 10:07
Maeree, goed gesê. Is drome nie soos gedagtes wat uit jou bewussyn uit kom nie, maar waar kom deja vu dan vandaan? Baie interessante topic.
Zuit, ek dink nie daar is genoeg ure in die nag om 'n oplossing vir ons krieketprobleem op te droom nie 🙂
Die lekkerste vir my is wanneer 'n droom die verkeerde rigting inslaan en ek dood eenvoudig kan besluit, nee, ek hou nie hiervan nie, rewind!
Ek en Mev Rendier het onlangs drome gehad oor asemhaal onder water….dink jy dis 'n tekort aan stikstof in ons bloed (duik onttrekkingsimptome)?
April 17, 2007 at 11:16
oneironaut – Ek hou daarvan! Dit rol moeilik van die tong af en klink baie erudiet. Prof, dink jouself net in hoe lyk ons bed / oneironautuig.
Rendier, ek lei self aan 'n stikstoftekort. Ons is besig om planne te maak om te gaan vir terapie in Madagaskar. Daar is glo 'n uitstekende kliniek vir die behandeling daarvan.
Maeree, dink jy Hy wil vir my sê ek moet ophou worry en net meer middagslapies vat?
NEEEEEEEEEEEEEE!!!! Ek is woes jaloers. Skoonsus trou dalk Oktober in Mauritius, so dan gaan die Rendier bioetjie asem skep 🙂
April 17, 2007 at 13:09
April 17, 2007 at 14:08
Droom asb die Proteas verby die Engelse tot in die Semi-finaal en daarna droom jy hulle in die finaal en droom GROOT asb dat Australie sal verloor!
April 17, 2007 at 17:00
kyk ook na sleep paralysis – dis nie dieselfde nie – maar ook baie baie interessant: http://en.wikipedia.org/wiki/Sleep_paralysis
Ek benut nogal hierdie teorie: http://www.here-be-dreams.com/psychology/perls.html
Julie 22, 2010 at 15:58
Helder drome! Hoe lekker. Ek kry soms 'n helderdroom maar weet nie hoe om dit te inuseer ni, dit kom soms – te min na my sin – vanself.
Tydens hierdie sessies, droom ek nie net nie. Ek IS daar. Ek stap deur 'n Spoorweg Loko. Masiewe lokomotiewe staan op werksputte en die reuk van as, gries en stoom vul my neusgate. Toe weet ek, dit is 'n helder droom. Aan die kant van een lok, lees ek die nommer op die ovaal brons-plaat wat aan alle lokomotiewe is. Omdat ek geweet het ek is in 'n droom besluit ek om die nommer op my selfoon in te tik sodat ek dit kan onthou. Ek doen toe so maar ongelukkig was daar niks op my foon die volgende oggend nie. As ek helder droom moet mooi vrouens pasop. Ek kan letterlik doen wat ek wil.